Solmucol vs Ambroxol: Ktorý je lepší pri liečbe kašľa a bolesti hrudníka?
Dobry den, chcem sa opytat na vykaslavanie hlienu je lepsi Solmucol alebo Ambroxol. Uz niekolko dni mam suchy kasel, obcas vykasliavam hlien, ktory je niekedy zlty ale vacsinou je biely, penivy, a pri vykasliavani  ma boli cela hrud aj hrdlo.
Dobrý deň,
ďakujeme za Vašu otázku.
Liek Solmucol obsahuje liečivo N-acetylcysteín. Používa sa pri všetkých druhoch ochorení dýchacích ciest sprevádzaných zvýšenou tvorbou hustého a väzkého hlienu, ktorý sa nedostatočne vykašliava.
Liek Ambroxol obsahuje ambroxoliumchlorid, ktorý zvyšuje vylučovanie hlienu z dýchacích ciest, tvorbu pľúcneho surfaktantu (látky pokrývajúcej vnútorné steny pľúcnych mechúrikov) a stimuluje činnosť riasiniek, ktoré zaisťujú transport hlienu. Tieto účinky vedú k významnému skvapalneniu, lepšiemu pohybu a vylučovaniu hlienu (mukociliárny klírens), čo vedie k uľahčeniu vykašliavania a zmierneniu kašľa.
Vzhľadom na rôzne mechanizmy účinku sa nedajú uvedené lieky adekvátne porovnať. Ak sú hlieny príliš husté a ťažko sa uvoľňujú, vhodnejšou voľbou je liek Solmucol, ktorý hlien skvapalní. Ak sú hlieny redšie ale napriek tomu sa Vám ťažko vykašliava, odporúčam Ambroxol, ktorý stimuluje riasinky epitelu a tým uľahčí transport hlienu z dýchacích ciest.
V prípade, že by ste vykašliavali veľmi hustý a výrazne do žlta alebo zelena zafarebný hlien, alebo sa Vám zdravotný stav do 5 dní nezlepší, prípadne sa pridružia iné ťažkosti, je potrebné lekárske vyšetrenie, pre vylúčenie bakteriálnej príčiny ochorenia.
Prajem skoré uzdravenie.
S pozdravom
PharmDr. Veronika Kiabová